User:Paramananda4/sandbox

श्रीराधा के चरणकमल हैं समस्त सुखों की खान

मधुराभक्ति की सजीव प्रतिमा श्रीराधा के चरणकमल की सेवा ही वैष्णवों का जीवन है। श्रीराधा और उनके चरणकमलों की महिमा का ज्ञान इसी से होता है कि जिन श्रीकृष्ण के ऐश्वर्य और माधुर्य पर समस्त जगत मोहित है, वे भुवनमोहन श्रीकृष्ण स्वयं अपने हाथों से तूलिका से उन पर महावर लगाते हैं। श्रीकृष्ण श्रीराधा की आराधना करते हुए किस प्रकार उनके अधीन रहकर सुख का अनुभव करते हैं इसका श्रीव्यासजी ने अपने पद में बहुत सुन्दर वर्णन किया है– समस्त सुखों की खान, कमल से भी कोमल श्रीराधा के चरणों की रज की चाह ब्रह्मा, शिव, सनकादिक, नारद, व्यास आदि भी करते हैं। श्रीराधा के चरणकमलों में ऐसा क्या है जो उनका ध्यान करने पर मनुष्य को प्राकृत और अप्राकृत वैभव देने के साथ ही श्रीकृष्ण की प्राप्ति करा देते हैं, इसी का वर्णन इस ब्लॉग में किया गया है।

श्रीराधा के चरणकमलों के चिह्न

श्रीराधा ने अपने चरणकमलों में सुख देने वाले 19 चिन्हों को धारण किया है। इन चिह्नों के ध्यान से मन और हृदय पवित्र होते हैं तथा सांसारिक क्लेश, पीड़ा और भय का नाश होता है। श्रीराधा के चरणकमलों के 19 पवित्र चिह्नों का भक्तकवि भारतेन्दु हरिश्चन्द्र ने बहुत ही सुन्दर भाव बतलाया है–

श्रीराधा के वाम-चरण के चिह्न और उनका भाव

श्रीराधा के बांये पैर में कुल 11 चिह्न हैं–बांये पैर के अंगूठे के मूल में जौ, उसके नीचे चक्र, चक्र के नीचे छत्र, छत्र के नीचे कंकण, अंगूठे के बगल में ऊर्ध्वरेखा, मध्यमा के नीचे कमल का फूल, कमल के फूल के नीचे फहराती हुई ध्वजा, कनिष्ठिका के नीचे अंकुश, एड़ी में ऊंगलियों की ओर मुंह वाला अर्धचन्द्र, चन्द्रमा के दायीं ओर पुष्प और बायीं ओर लता के चिह्न हैं। 1.	छत्र:श्रीराधा के बांये चरण में छत्र का चिह्न यह दर्शाता है कि यदुपति, व्रजपति, गोपपति एवं त्रिभुवनपति श्रीकृष्ण की स्वामिनी श्रीराधा हैं। वे समस्त गोपीयूथ की भी स्वामिनी हैं। इस चिह्न का ध्यान करने से मनुष्य को राज्यसुख और ऐश्वर्य की प्राप्ति व त्रिविध तापों से रक्षा होती है। 2.	चक्र-व्रजभूमि में एकछत्र व्रजेश्वरी श्रीराधा का ही राज्य है। तेज-तत्त्व का प्रतीक चक्र-चिह्न ध्यान करने पर भक्तों के मन के कामरूपी निशाचर को मारकर अज्ञान का नाश कर देता है। 3.	ध्वज-कलियुग की कुटिल गति देखकर मनुष्य शीघ्र ही भयभीत हो जाता है। अत: उसे निर्भयता और सभी कार्यों में विजय दिलाने के लिए श्रीराधा ने अपने चरण में ध्वज-चिह्न धारण किया है। 4.	लता-चिह्न:श्रीराधा के वाम-चरण में लता चिह्न है और श्रीकृष्ण के चरण में वृक्ष चिह्न है। जिस प्रकार लता वृक्ष का आश्रय लेकर सदैव ऊपर चढ़ती चली जाती है उसी प्रकार श्रीराधा सदैव श्रीकृष्णाश्रय में रहती हैं। लता चिह्न का ध्यान करने से साधक की सदैव उन्नति होती है और भगवान श्रीराधाकृष्ण में प्रीति बढ़ती है। 5.	पुष्प:मानिनी (रूठी) श्रीराधिका को मनाते समय भगवान श्रीकृष्ण उनके पांव पलोटते है। श्रीराधा के चरण श्रीकृष्ण को कठोर न प्रतीत हों इसलिए श्रीराधाजी अपने चरणों में पुष्पचिह्न धारण करती हैं। इसका ध्यान करने से मनुष्य श्रीराधाजी की भक्ति प्राप्त करता है, उसका यश बढ़ता है और मन प्रसन्न रहता है। 6.	कंकण:निकुंजलीला में कंकणों के मुखरित होने से श्रीराधा ने कंकण उतारकर रख दिए और उनका चिह्न अपने चरणकमल में धारण किया है। इनका ध्यान मंगलकारक है। 7.	कमल:श्रीराधा के चरणकमल में कमलचिह्न का भाव है कि लक्ष्मीजी इन चरणों का सदा ध्यान करती हैं, उन पर बलिहार जाती हैं। इस चिह्न का ध्यान सभी प्रकार के वैभव व नवनिधि का दाता है। 8.	ऊर्ध्वरेखा:संसाररूप सागर अपार है, इसलिए श्रीराधा ने वाम-चरण में ऊर्ध्वरेखा धारणकर पुल बांध दिया है। भक्त श्रीराधा के चरणों में ऊर्ध्वरेखा का ध्यान करने से सहज ही संसार-सागर से पार हो जाते हैं। जो श्रीराधा के चरणों की भक्ति करते हैं उनकी कभी अधोगति नहीं होती है। 9.	अंकुश:मनरूपी उन्मत्त हाथी किसी भी प्रकार वश में नहीं आता है। अत: मन के निग्रह के लिए श्रीराधा के चरणों में अंकुश चिह्न का ध्यान करना चाहिए। 10.	अर्ध-चन्द्र:अर्ध-चन्द्र निष्कलंक माना जाता है। यह शिवजी व गणेशजी के मस्तक पर विराजमान रहता है और एक-एक दिन करके वृद्धि को प्राप्त होता है। श्रीराधा के चरण में अर्ध-चन्द्र के चिह्न का ध्यान त्रिताप को नष्ट करके भक्ति और समृद्धि को बढ़ाता है। चन्द्रमा मन के देवता है, भक्तों का मन श्रीराधा के चरणों में लगा रहे इसलिए श्रीराधा के चरण में अर्ध-चन्द्र का चिह्न है। 11.	यव (जौ):श्रीराधा के चरणकमल में यव के चिह्न का अर्थ है कि भोजन की चिन्ता और सांसारिक मोहमाया को छोड़कर इन चरणकमलों की शरण लेने से सारे पाप-ताप मिट जाते हैं। जौ का चिह्न सर्वविद्या और सिद्धियों का दाता है, इसका ध्यान करने वालों को सुमति, सुगति, विद्या और सुख-सम्पत्ति की प्राप्ति होती है।  श्रीराधा के दायें-चरण के चिह्न और उनका भाव

श्रीराधा के दाहिने पैर में अंगूठे के नीचे शंख, बगल की दो उंगलियों के नीचे पर्वत, आखिरी दो उंगलियों के नीचे यज्ञवेदी, शंख के नीचे गदा, वेदी के नीचे कुण्डल, उसके नीचे शक्ति, एड़ी में मत्स्य और मत्स्य के ऊपर रथ इस प्रकार कुल 8 चिह्न हैं। 1.	पाश:श्रीराधा के चरणकमल में पाश-चिह्न का भाव है कि जो उनकी शरण लेता है, वह श्रीराधा के प्रेमपाश में फंसकर भवसागर से तर जाता है। 2.	गदा:श्रीकृष्ण विष्णुरूप में गदाधारी हैं, इसलिए श्रीराधा के चरणों में गदा का चिह्न है। इसके ध्यान से शत्रु नष्ट हो जाते हैं, पितरों की सद्गति होती है। 3.	रथ:श्रीराधा के चरण में रथ के चिह्न का भाव है कि यह संसार रथरूप है जोकि निरन्तर आगे बढ़ता ही जा रहा है और उसके सारथि श्रीयुगलस्वरूप श्रीराधाकृष्ण हैं। श्रीराधा के चरणकमल में रथ चिह्न का ध्यान करने से संसार के आवागमन से मुक्ति प्राप्त हो जाती है। 4.	वेदी:श्रीराधा और श्रीकृष्ण दोनों अभिन्न हैं। श्रीकृष्ण यज्ञरूप हैं तो श्रीराधा स्वधा हैं। भगवान श्रीकृष्ण ने यज्ञ की वेदी से अग्नि अवतार (महाप्रभु वल्लभाचार्यजी) लेकर संसार को पुष्टिरस का दान दिया। इसलिए श्रीराधा के चरणों में वेदी का चिह्न है। 5.	‘कुण्डल:श्रीराधा के चरणों के नूपुर से जो कलरव होता है, वही विश्व में शब्दब्रह्मरूप में व्याप्त है। उन्हीं नूपुरों की मधुर झंकार सुनने के लिए श्रीकृष्ण के कान सदैव तरसते रहते हैं इसलिए श्रीकृष्ण के कुंडल के चिह्न श्रीराधा के चरणों में हैं। इनके ध्यान से साधक को सुख प्राप्त होता है। 6.	मत्स्य:जिस प्रकार जल के बिना मछली जिन्दा नहीं रहती उसी प्रकार श्रीराधा श्रीकृष्ण से अभिन्न हैं। श्रीराधा के चरण में मछली का चिह्न इसी भाव को प्रकट करता है। 7.	पर्वत:व्रज के देवता गिरिगोवर्धननाथ (श्रीकृष्ण) हैं, वे श्रीराधा की आराधना करते हैं। श्रीराधा की इसी महिमा को प्रकट करने के लिए उनके चरण में पर्वत का चिह्न है। 8.	शंख:कभी भी प्रियतम श्रीकृष्ण को विरह की अग्नि न सताए इसलिए श्रीराधा के चरण में जलतत्त्वरूपी शंख का चिह्न है।

मैं भगवान के परम पवित्र चरण-कमलों की वंदना करता हूँ जिनकी ब्रह्मा, शिव, देव, ऋषि, मुनि आदि वंदना करते रहते हैं और जिनका ध्यान करने मात्र से सारे पाप नष्ट हो जाते हैं। जिन चरण-कमलों के स्पर्श मात्र से गौतमऋषि की पत्नी अहिल्या पत्थर की शिला से सुन्दर स्त्री बन गई। जिन चरण-कमलों से निकली गंगा का जल (गंगाजी विष्णुजी के पैर के अँगूठे से निकली हैं अत: उन्हें विष्णुपदी भी कहते हैं) दिन-रात लोगों के पापों को धोता रहता है। ये चरण-कमल भूदेवी (भूमि) और श्रीदेवी (लक्ष्मी) के हृदय-मंदिर में हमेशा विराजित हैं। ये चरण-कमल सदैव प्रेम-रस से परिपूरित गोपांगनाओं के वक्ष:स्थल में बसते हैं। भक्तों और संतों के हृदय में बसकर ये चरण-कमल सदैव उनको सुख प्रदान करते हैं। जिस प्रकार धनलोलुप मनुष्य के मन में सदैव धन बसता है वैसे ही हे प्रभु ! मेरे मन में सदैव आपके चरण-कमल का वास हो।

भगवान के चरण-चिह्नों का परिचय

पद्मपुराण के अनुसार–भगवान के चरणों में कमल, वज्र, अंकुश, चक्र, गदा, यव तथा ध्वजा आदि के चिह्न अंकित हैं। भगवान अपने दाहिने पैर के अँगूठे की जड़ में भक्तों को संसार-बंधन से मुक्त करने के लिए चक्र का चिह्न धारण करते हैं। मध्यमा अँगुली के मध्यभाग में भगवान श्रीकृष्ण ने अत्यन्त सुन्दर कमल का चिह्न धारण कर रखा है; उसका उद्देश्य है–ध्यान करने वाले भक्तों के चित्तरूपी भ्रमर को लुभाना। कमल के नीचे वे ध्वज का चिह्न धारण करते हैं, जो मानो समस्त अनर्थों को परास्त करके फहराने वाली ध्वजा है। कनिष्ठिका अँगुली की जड़ में वज्र का चिह्न है, जो भक्तों की पापराशि को विदीर्ण करने वाला है। पैरों के पार्श्व-भाग में बीच की ओर अंकुश का चिह्न है, जो भक्तों के चित्तरूपी हाथी का दमन करने वाला है। भगवान श्रीकृष्ण अपने अंगूठे के पर्व में भोग-सम्पत्ति के प्रतीक रूप यव (जौ) का चिह्न धारण करते हैं तथा मूल-भाग में गदा की रेखा है, जो मनुष्यों के पापरूपी पर्वत को चूर्ण कर देने वाली है। इतना ही नहीं वे अजन्मा भगवान सम्पूर्ण विद्याओं को प्रकाशित करने के लिए पद्म आदि चिह्नों को भी धारण करते हैं। दाहिने पैर में जो चिह्न हैं, उन्हीं चिह्नों को प्रभु अपने बाये पैर में भी धारण करते हैं। भगवान श्रीकृष्ण के चरण-कमलों का ध्यान सदैव करते रहना चाहिए।

श्रीकृष्ण के चरण चिन्ह दायें चरण

पुष्टिमार्ग के प्रवर्तक श्रीमद्वल्लभाचार्यजी ने आज्ञा की है कि मन की चंचलता का विनाश भगवद्चरणारविन्दों के सेवन से ही संभव है। जो ठाकुरजी की सेवा प्रेमपूर्वक करते हैं उनके मन की चंचलता मिट जाती है और पापों का क्षय होता है। भगवान के चरण-कमलों के प्रताप से ही उनके सेवकों का मन भटकता नहीं है। ब्रह्मादिदेव जिनके चरणारविंद में सदा प्रणाम करते हैं और चरणरज की कामना करते हैं ऐसे श्रीनाथजी के चरण-कमल भक्तों के मनोरथ पूर्ण करते हैं। महाप्रभुजी इन चरण-चिह्नों का भाव इस प्रकार समझाते हैं– श्रीकृष्ण के चरण चिन्ह दायें चरण में – जव(जौ) ,ध्वज, अंकुश, कमल, वज्र, स्वस्तिक, अष्टकोण, ऊर्ध्वरेखा व कलश का चिह्न है। इन चिह्नों का भाव इस प्रकार है– 1.	जव (जौ, यव) :जव अन्न का राजा है। जो भगवान की शरण में आता है उसे कभी अन्न की कमी नहीं रहती है।   जौ(यव) का ध्यान करने से कीर्ति बढ़ती है। 2.	अंकुश : भक्तों के मन के वशीकरण हेतु ही अंकुश आकार की रेखा भगवान के चरणारविन्द में है। 3.	कमल : कमल का चिंतन करने से हृदय शुद्ध और सात्विक होता है। मन में सेवाभाव प्रकट होता है। आधिभौतिक,आध्यात्मिक और आधिदैविक–तीनों तरह के तापों का निवारण होता है। 4.	ध्वज : ध्वजाजी की जो शरण में आते हैं उन्हें अभयदान प्राप्त होता है। 5.	छाता: -यह चिह्न सिद्ध करता है कि जो लोग चरण कमलों का आश्रय लेते हैं, वे भौतिक दुखों की निरंतर वर्षा से सुरक्षित रहते हैं। यह यह भी दर्शाता है कि जो लोग पैरों की छाया में बैठते हैं, वे महाराजाओं (महान राजाओं) की तरह ही ऊंचे हो जाते हैं,जिनके सिर पर आमतौर पर छतरियां होती हैं। 6.	ऊर्ध्वरेखा :भगवान हमेशा भक्तों का विकास करते हैं, वह कभी पराजित नहीं होता। 7.	वज्र : भक्तों के पाप और दु:ख नष्ट करता है। 8.	स्वस्तिक : भगवान भक्तों के दु:ख दूर कर शुभ फल प्रदान करते हैं। 9.	अष्टकोण : भगवान शरणागत भक्तों को अष्टसिद्धि और संपत्ति प्रदान करते हैं। 10.	चक्र- यह निशान भक्तों के छह शत्रुओं - काम, क्रोध, लोभ, मोह, ईर्ष्या और मोह को काट देता है। यह तेज-तत्व, या तेज के सिद्धांत को इंगित करता है जिसके द्वारा भगवान अपने भक्तों के दिलों के भीतर से पापों के अंधेरे को नष्ट कर देते हैं। 11.	जांबु : इस चिह्न का ध्यान अलौकिक और लौकिक संपत्ति देता है। बायें चरण में अंकित चिह्न हैं– 1.	कलश : कलश के ध्यान से भक्त का हृदय सदैव भक्तिरस से भरा रहता है। 2.	शंख (शंख) - यह शुभ चिह्न दर्शाता है कि जो लोग चरण कमलों का आश्रय लेते हैं, वे हमेशा सभी प्रकार के संकटों से मुक्त रहते हैं। जिस प्रकार आरती समारोह के दौरान शंख का उपयोग घी के दीपक की अग्नि के बाद सीधे जल चढ़ाने के लिए किया जाता है, उसी प्रकार कमल के चरणों में पारलौकिक जल होता है जो उनके भक्तों को भौतिक दुखों की धधकती आग से शांत करता है। साथ ही यह प्रतीक भक्तों के लिए परम विजय की घोषणा करता है, चूँकि पैरों पर शंख के निशान में भौतिक अस्तित्व का पूरा सागर समाहित है जिसे अब आसानी से पार किया जा सकता है। यह निशान यह भी बताता है कि जो लोग चरण कमलों का सहारा लेते हैं वे पूरी तरह से निर्भय हो जाते हैं। 3.	गोपद : गोमाता में सारे तीर्थ निवास करते हैं, इसलिए श्रीनाथजी के चरणों की शरण में आने वाले को सभी तीर्थों का फल प्राप्त होता है। 4.	मीन : मानव का मन मछली जैसा चंचल है। चंचल मन को प्रभु चरणों में स्थिर करने का चिह्न है। 5.	धनुष: मानव को नम्र और विवेकी बनाता है। 6.	त्रिकोण : मनुष्य के त्रिदोष–काम, क्रोध और लोभ को दूर कर भक्त के मन को निर्मल करता है। 7.	अर्धचन्द्र : शिवजी इस चिह्न को मस्तक पर धारण करते हैं। 8.	आकाश : जैसे आकाश सर्वव्यापक है उसी तरह भगवान अनंत है। भगवान के चरण-कमल बड़े ही दुर्लभ हैं और सेवा के लिए उनकी प्राप्ति होना और भी कठिन है। लक्ष्मीजी भगवान के चरण-कमलों को ही भजती हैं अत: नवधा भक्ति में ‘पाद सेवन’ भक्ति लक्ष्मीजी को सिद्ध है। श्रीराधारानी के चरणों की मैं शरण लेता हूँ, जिनके चरण-कमलों में छत्र, चक्र, ऊर्ध्वरेखा, जव, ध्वजा, गदा, शक्ति, कुंडल, मछली, स्वर्ण, अष्टकोण, सुबेदिका, रथ आदि के चिह्न हैं। जिनके दर्शन मात्र से मनुष्यों के सारे मनोरथ पूर्ण हो जाते हैं, मन आनन्दित रहता है, काम-क्रोधादि सारे संताप दूर हो जाते हैं। श्रीराधा के चरण इतने कोमल व सुखदायक हैं कि सांसारिक तापों से जलते हुए हृदय को शीतलता प्रदान करते हैं। श्रीराधा के ऐसे चरणों में प्रणाम है, जो कि दर्शन मात्र से भवाटवी के भय से भक्त को मुक्त कर देते हैं। व्यासजी कहते हैं–श्रीराधाजी के चरण इतने शीतल और सुख देने वाले हैं कि श्रीश्यामसुन्दर इनको अपने वक्षस्थल पर धारण करते हैं। इन चरणों की शीतलता प्रेम-काम के ताप को शांत कर देती है। इन चरणारविन्द के नखचन्द्र से छिटकने वाली छटा कोटि-कोटि चन्द्रमा की चांदनी को मंद करती है। हे प्रभो ! मैं पिता, माता, स्त्री, पुत्र, बन्धु, मित्र, गुरु, रत्नराशि, धन-धान्य, खेत, घर, सारे धर्म और अविनाशी मोक्षपदसहित सम्पूर्ण कामनाओं को त्यागकर समस्त ब्रह्माण्ड का आक्रान्त करने वाले आपके दोनों चरणों की शरण में आया हूँ।

भगवान श्रीकृष्ण के चरण-कमल की महिमा

सूरदासजी ने भगवान श्रीकृष्ण के चरण-कमल की महिमा का गान करते हुए लिखा है– हे श्यामसुन्दर ! हे कमललोचन ! हे त्रिभंगी ( पैर टेड़ा कर खड़े होने वाले) ! हे प्राणप्रिय ! मैं आपके चरण-कमलों की वंदना करता हूँ। आपके चरण-कमल शिवजी के धन हैं। लक्ष्मीजी जिन्हें सदैव अपने हृदय में धारण करती हैं। इन चरण-कमलों के जल के पान से सारे पाप कट जाते हैं। इन्हीं चरण-कमलों से आपने ऋषिपत्नी अहिल्या, राजा बलि, अजामिल आदि का उद्धार किया।  मन, वचन और कर्म से आपके चरण-कमलों को भजने वाले प्रहलाद की उसके पिता के कोप से रक्षा की। इन्हीं चरण-कमलों ने वृन्दावन में विहार करते हुए राक्षसों का संहार किया। इन्हीं चरण-कमलों के लिए गोपियों ने अपने घर, पुत्र आदि बिसार दिए। पांडवों के लिए इन्हीं चरण-कमलों ने दूत का कार्य किया। सूरदासजी भगवान श्रीकृष्ण से प्रार्थना करते हैं कि वही चरण-कमल हमारे त्रिविध तापों को दूर करें।भगवान के चरणरज की ऐसी महिमा है कि यदि इस मानव शरीर में त्रिभुवन के स्वामी भगवान गोविन्द के चरणारविन्दों की धूलि लिपटी हो तो इसमें अगरू, चंदन या अन्य कोई सुगन्ध लगाने की जरूरत नहीं, भगवान के भक्तों की कीर्तिरूपी सुगन्ध तो स्वयं ही सर्वत्र फैल जाती है। श्रीमद्भागवत में भगवान श्रीकृष्ण की पटरानियां द्रौपदी से कहती हैं–                                                                    ‘हे साध्वि ! हमें पृथ्वी के साम्राज्य, इन्द्र के राज्य अथवा इन दोनों के भोग, अणिमा आदि ऐश्वर्य, ब्रह्मा के पद, मोक्ष या वैकुण्ठ की भी इच्छा नहीं है। हम तो केवल यही चाहती हैं कि प्रियतम श्रीकृष्ण की कमल-कुचकुंकुम की सुगन्ध से युक्त चरणधूलि को ही सदा अपने मस्तकों पर लगाती रहें।’मुक्ति तो ऐसे भक्तों के चरणों पर लोटा करती है। श्रीकृष्णचरणस्पर्श से अजगर की योनि से छूटा हुआ सुदर्शन नामक विद्याधर श्रीकृष्ण की स्तुति करता हुआ कहता है कि–’हे अच्युत ! मैं आपके दर्शन मात्र से ब्राह्मणों के शाप से मुक्त हो गया, यह कोई आश्चर्य की बात नहीं है। जो पुरुष आपके नामों का उच्चारण करता है, वह अपने आपको और समस्त श्रोताओं को भी तुरंत पवित्र कर देता है। फिर मुझे तो आपने स्वयं अपने चरणकमलों से स्पर्श किया है। तब भला मेरी मुक्ति में क्या संदेह हो सकता है ?’ गोपियां गोपीगीत में कहती हैं– प्रणतकामदं पद्मजार्चितं धरणिमण्डनं ध्येयमापदि। चरणपंकजं शन्तमं च ते रमण न: स्तनेष्वर्पयाधिहन्।। (श्रीमद्भागवत) अर्थात्– ‘हे रमण ! तुम्हारे चरणारविन्द प्रणतजनों की कामना पूरी करने वाले हैं, लक्ष्मीजी के द्वारा सदा सेवित हैं, पृथ्वी के आभूषण हैं, विपत्तिकाल में ध्यान करने से कल्याण करने वाले हैं; हे प्रियतम ! उन परम कल्याणमय सुशीतल चरणों को हमारे तप्त हृदय पर स्थापित कीजिए।’ गोपियां चाहती हैं कि श्रीकृष्ण के चरण-कमल हमारे हृदय को स्पर्श करें; उन्हें इससे अपार सुख भी मिलता है और वे यह भी जानती हैं कि इससे प्रियतम श्रीकृष्ण को भी महान सुख होता है। लेकिन गोपियां इस विचार से व्यथित हैं कि श्रीकृष्ण के कोमल चरणतल में हमारे कठोर वक्षों से आघात न लग जाए क्योंकि श्रीकृष्ण के चरण कमल से भी अधिक कोमल हैं। उन्हीं चरणों से तुम रात्रि के समय घोर जंगल में छिपे-छिपे भटक रहे हो ! क्या कंकड़, पत्थर आदि की चोट लगने से उनमें पीड़ा नहीं होती? हमें तो इसकी संभावनामात्र से चक्कर आ रहा है। हम अचेत होती जा रही हैं। श्रीकृष्ण ! श्यामसुन्दर ! प्राणनाथ ! हमारा जीवन तुम्हारे लिए है, हम तुम्हारे लिए ही जी रहीं हैं, हम तुम्हारीं हैं। युगलगीत में गोपियां आपस में कह रही हैं–’अरी वीर ! श्रीकृष्ण के चरण-कमलों में ध्वजा, वज्र, कमल, अंकुश आदि के विचित्र और सुन्दर चिह्न हैं। जब ब्रजभूमि गौओं के खुर से खुद जाती है, तब वे अपने सुकुमार चरणों से उसकी पीड़ा मिटाते हुए गजराज के समान मन्दगति से आते हैं और बांसुरी भी बजाते रहते हैं। हम उस समय इतनी मुग्ध हो जाती हैं कि हिल-डुल भी नहीं सकतीं, मानो हम जड़ वृक्ष हों ! हमें तो इस बात का भी पता नहीं चलता कि हमारा जूड़ा खुल गया है या बँधा है, हमारे शरीर पर का वस्त्र उतर गया है या है।’                                                                            हे मोहन ! मुझे अपनी चरण-रज में पड़ा रहने दो। मुझे स्वर्ग के देवताओं, इन्द्र आदि का पद नहीं चाहिए, मैं मुक्ति (मोक्ष) भी नहीं चाहता। संसार में सुखों के जो आकर्षण हैं उनसे दु:ख दूर नहीं होता। सांसारिक सुख-दु:ख, लाभ-हानि से मेरा मन जरा भी परेशान नहीं है। मैं तो यही चाहता हूँ कि लगातार तुम्हारी रूप-माधुरी को देखता रहूँ, और मेरे तन-मन में तुम्हारा प्रेम बढ़ता रहे। सूरदासजी कहते हैं कि हे वल्लभ ! केवल आपके ही चरणों पर पूरा भरोसा है, आपके चरण-नख की छटा के बिना सारा संसार अंधकारमय है। इन चरणों का आश्रय ही कलिकाल से पार जाने का साधन हैं।

एक विद्वान श्रीमुकुन्दजी गोस्वामी ने कमल को सम्बोधित करते हुए एक बहुत ही सुन्दर कविता लिखी है–

तुम धन्य हो। तुम्हारी दी हुई सुगन्ध से ही ब्रज में मंद-सुगन्धित हवा बह रही है। तुम सुगन्ध के भण्डार हो, इसीलिए ब्रज का वनप्रान्त नित्य सुगन्धित रहता है। ब्रज में श्रीकृष्ण के सुयश को सुनकर तुम सदैव सुखी रहते हो। गोपियां भी अपने सौंदर्यवर्धन के लिए तुम्हारा प्रयोग करती हैं, तुम्ही ब्रज के वनों के सौंदर्य हो। श्रीकृष्ण के गले में माला बनकर तुम सुख से लहराते रहते हो। हे कमल तुम अतिशय सरस हो, आँखों को आनंद देने वाले हो और सुन्दरता के धाम हो। आनंदरस से पूर्ण तुम कमलिनियों के जीवनधन हो। भगवान श्रीकृष्ण के हाथ में लीलाकमल बनकर रहते हो और माला बनकर भगवान के हृदय पर राज करते हो। तुम्हारे सखा भंवरे अपने दल-बल के साथ श्रीकृष्ण के आस-पास ही मंडराते रहते हैं। हे कमल तुम धन्य हो ! श्रीकृष्ण के एक-एक अंग की शोभा में तुम्ही हो। सौंदर्य के धाम श्रीकृष्ण के नेत्र भी तुम्ही हो, मुख की शोभा भी तुम्ही हो, हाथों में भी तुम और चरणों की शोभा में भी तुम हो।यानि नेत्र भी कमल, मुख भी कमल, हाथ भी कमल सदृश्य और चरण भी कमल की तरह सुकोमल हैं।धन्य है कमल ! संसार में अन्य किसी को यह सौभाग्य नहीं मिला जिसकी उपमा श्रीकृष्ण के सभी अंगों से दी जा सके।

नम: पंकजनाभाय नम: पंकजमालिने। नम: पंकजनेत्राय नमस्ते पंकजाड़्घ्रये।। (श्रीमद्भागवत)